CELEX: 52018PC0322
Language: mt
Date: 2018-05-02
Title: Proposta għal REGOLAMENT TAL-KUNSILL li jistabbilixxi l-qafas finanzjarju pluriennali għas-snin mill-2021 sal-2027

IL-KUMMISSJONI EWROPEA
            Brussell, 2.5.2018
            COM(2018) 322 final
            2018/0132(APP)
            Proposta għal
            REGOLAMENT TAL-KUNSILL
            li jistabbilixxi l-qafas finanzjarju pluriennali għas-snin mill-2021 sal-2027
            
               
         
         
            
               MEMORANDUM TA’ SPJEGAZZJONI
            
            
            
               1.KUNTEST TAL-PROPOSTA
            
            
               L-Artikolu 312 tat-Trattat dwar il-Funzjonament tal-Unjoni Ewropea (‘it-Trattat’) jistipula li Regolament tal-Kunsill adottat unanimament għandu jistabbilixxi Qafas Finanzjarju Pluriennali. Huwa għandu jistabbilixxi l-ammonti tal-limiti massimi annwali ta’ approprjazzjonijiet għal impenji skond il-kategorija ta’ l-infiq u tal-limitu massimu annwali ta’ approprjazzjonijiet għall-pagamenti u jistabbilixxi kwalunkwe dispożizzjoni oħra meħtieġa għat-tħaddim tajjeb tal-proċedura annwali tal-baġit.
            
            
               L-ewwel qafas finanzjarju pluriennali (dak iż-żmien imsejjaħ il-perspettivi finanzjarji) ġie adottat 30 sena ilu flimkien ma’ dispożizzjonijiet dwar il-kooperazzjoni interistituzzjonali u d-dixxiplina baġitajra
                  1
               . Dan il-qafas u oħrajn sussegwenti ppermettew it-titjib u l-iffaċilitar tal-proċedura baġitarja annwali u l-kooperazzjoni bejn l-istituzzjonijiet filwaqt li, fl-istess ħin, żiedu d-dixxiplina baġitarja u l-prevedibbiltà tal-finanzjament għall-programmi u l-investimenti pluriennali.
            
            
               Billi naqqax il-qafas finanzjarju pluriennali fil-liġi primarja tal-Unjoni, it-Trattat irrikonoxxa l-importanza tiegħu bħala pedament tal-arkitettura baġitarja tal-Unjoni Ewropea.
            
            
               Ir-regolament attwali tal-Qafas Finanzjarju Pluriennali għas-snin 2014 sal-2020 ġie adottat fit-2 ta’ Diċembru 2013
                  2
               . Fl-istess data, il-Parlament Ewropew, il-Kunsill u l-Kummissjoni approvaw il-Ftehim Interistituzzjonali dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba
                  3
               . Ir-Regolament tal-QFP ġie rivedut fl-2015
                  4
                skont id-dispożizzjonijiet tal-Artikolu 19 tiegħu sabiex jindirizza l-ipprogrammar tard tal-fondi b’ġestjoni kondiviża u, għal darba oħra, fl-20 ta’ Ġunju 2017
                  5
               , wara r-rieżami ta’ nofs it-terminu tiegħu.
            
            
               Dan il-memorandum ta’ spjegazzjoni jiffoka fuq elementi li huma ġodda jew li l-Kummissjoni tipproponi li temenda meta mqabbla mar-Regolament tal-QFP preżenti, kemm għall-proposta għal Regolament li jistabbilixxi l-Qafas Finanzjarju Pluriennali għas-snin 2021 sal-2027 (“ir-Regolament tal-QFP”) kif ukoll għall-abbozz tal-Ftehim Interistituzzjonali dwar il-kooperazzjoni f’materji baġitarji u l-ġestjoni finanzjarja tajba
                  6
                (“l-abbozz tal-FII”).
            
            
               Dawn il-proposti jistipulaw data ta’ applikazzjoni mill-1 ta’ Jannar 2021 u huma ppreżentati għal Unjoni ta’ 27 Stat Membru, f’konformità man-notifika tar-Renju Unit dwar l-intenzjoni tiegħu li joħroġ mill-Unjoni Ewropea u mill-Euratom fuq il-bażi tal-Artikolu 50 tat-Trattat dwar l-Unjoni Ewropea, riċevuta mill-Kunsill Ewropew fid-29 ta’ Marzu 2017.
            
            
               2.Baġit ġdid u modern
            
            
               2.1.Linji gwida politiċi ewlenin
            
            
               Il-proposta għar-Regolament tal-QFP u l-abbozz tal-FII jsegwu l-prinċipji u l-objettivi politiċi ewlenin ippreżentati fil-Komunikazzjoni tal-Kummissjoni dwar “Baġit modern għal Unjoni li tipproteġi, tagħti s-setgħa u tiddefendi: Il-Qafas Finanzjarju Pluriennali għas-snin 2021-2027” adottat fit-2 ta’ Mejju 2018
                  7
                (il-“Komunikazzjoni dwar il-QFP”), b’mod partikolari fir-rigward tat-tul tiegħu, l-istruttura tiegħu li tirrifletti l-prijoritajiet politiċi, il-ħtieġa għal flessibbiltà akbar, u l-ammonti previsti għall-Qafas Finanzjarju Pluriennali nnifsu.
            
            
               2.2.L-istruttura tal-QFP u l-livelli massimi tiegħu
            
            
               L-istruttura tal-“intestaturi” tal-infiq tal-QFP tirrifletti l-proposta għal baġit aktar razzjonalizzat u trasparenti, iffukat fuq prijoritajiet ċari ta’ politika. Id-dettalji tal-istruttura u l-politiki koperti taħt kull intestatura huma deskritti fil-Komunikazzjoni tal-QFP.
            
            
               L-QFP huwa strutturat b’seba’ intestaturi bi tliet sottolimiti massimi subordinati: dwar il-“Koeżjoni ekonomika, soċjali u territorjali” fl-intestatura II, dwar l-“Infiq relatat mas-suq u l-pagamenti diretti” fl-intestatura III u n-“Nefqa amministrattiva tal-istituzzjonijiet” fl-intestatura VII (ara t-tabella fl-Anness ta’ dan ir-Regolament).
            
            
               Sabiex tappoġġa l-prijoritajiet tal-Unjoni fil-kuntest tal-EU 27, u tieħu kont tal-integrazzjoni tal-Fond Ewropew għall-Iżvilupp fil-baġit tal-Unjoni, il-Kummissjoni qed tipproponi għall-QFP 2021-2027 limitu massimu għall-impenji ta’ EUR 1 134,6 biljun fi prezzijiet kostanti tal-2018 ekwivalenti għal 1,11 % tal-ING tal-UE u limitu massimu għall-pagamenti korrispondenti ta’ EUR 1 104,8 biljun fi prezzijiet kostanti tal-2018 ekwivalenti għal 1,08 % tal-ING tal-UE.
            
            
               Flimkien ma’ din il-proposta, il-Kummissjoni qed tipproponi pakkett leġiżlattiv għar-riforma tas-sistema tar-riżorsi proprji tal-Unjoni, inkluża proposta għal Deċiżjoni tal-Kunsill dwar is-sistema tar-riżorsi proprji tal-Unjoni Ewropea
                  8
               , inkluża żieda fil-limiti massimi għas-sejħiet annwali għar-riżorsi proprji għall-pagamenti għal 1,29 % tal-ING, u 1,35 % tal-ING f’impenji. Din iż-żieda tirrifletti l-ħtiġijiet ogħla ta’ pagamenti għall-integrazzjoni tal-Fond Ewropew għall-Iżvilupp fil-baġit u l-iffinanzjar ta’ prijoritajiet ġodda filwaqt li tipprovdi marġni ta’ sikurezza suffiċjenti sabiex jiġi żgurat li l-Unjoni tkun tista’ – f’kull ċirkostanza –twettaq l-obbligi finanzjarji tagħha.
            
            
               2.3.Flessibbiltà
            
            
               Filwaqt li huwa mmirat sabiex jiżgura d-dixxiplina baġitarja, il-qafas finanzjarju jrid, fl-istess waqt, jipprovdi għal livelli adegwati ta’ flessibbiltà sabiex ikun jista’ jkun hemm allokazzjoni effettiva tar-riżorsi u rispons rapidu tal-Unjoni għal ċirkostanzi mhux previsti u għal sitwazzjonijiet ta’ emerġenza.
            
         
         
            
               Fl-ewwel snin tal-Qafas Finanzjarju Pluriennali għas-snin 2014-2020, l-Unjoni kienet ikkonfrontata bi sfidi mhux previsti ta’ skala li qatt ma kienet dehret qabel b’riżultat ta’ instabbiltà fil-viċinat tagħha li wasslet għal theddid għas-sigurtà u ċaqliq migratorju massiv. Sabiex timmobbilizza mezzi finanzjarji addizzjonali għal miżuri li jikkontribwixxu għall-indirizzar tal-isfidi msemmija hawn fuq, il-flessibbiltà tal-QFP ġiet użata estensivament, b’mod partikolari permezz tal-mobbilizzazzjoni ta’ strumenti speċjali stabbiliti bħala parti mir-Regolament tal-QFP. Dan ippermetta lill-Unjoni tieħu azzjoni deċiżiva, iżda ttestja l-limiti tal-flessibbiltà tal-baġit.
            
            
               
                  Għaldaqstant, il-funzjonament tas-‘sett ta’ għodod’ tal-flessibbiltà ġie eżaminat fid-dettall fil-kuntest tar-rieżami / reviżjoni ta’ nofs it-terminu tal-QFP tal-2014-2020
                     9
                   fl-2016 u ġie introdott titjib addizzjonali fir-reviżjoni tal-2017 tar-Regolament tal-QFP.
               
            
            
               Numru ta’ parametri, bħat-tul tal-perjodu kopert mill-qafas finanzjarju, in-numru u t-tfassil tal-intestaturi tal-infiq, is-sehem tal-infiq tal-UE preallokat lill-Istati Membri u lir-reġjuni jew predeterminat minn “ammonti ta’ referenza” f’leġiżlazzjoni kodeċiża, il-marġni disponibbli f’kull intestatura tal-infiq, u l-marġni li jibqa’ bejn il-limiti massimi tal-qafas finanzjarju u l-limitu massimu tar-riżorsi proprji għandhom impatt fuq il-grad tal-flessibbiltà jew ir-riġidità ta’ qafas finanzjarju. Meta elaborat il-proposti tagħha għall-qafas finanzjarju li jmiss, il-Kummissjoni qieset dawn l-elementi.
            
            
               Għar-raġunijiet stabbiliti fil-Komunikazzjoni tal-QFP, il-flessibbiltà baġitarja se tkun, aktar minn qatt qabel, prinċipju essenzjali li fuqu jinbena l-Qafas Finanzjarju Pluriennali. Filwaqt li jibni fuq id-dispożizzjonijiet diġà inklużi fl-QFP 2014-2020, l-enfażi għall-futur jenħtieġ li jkun fuq l-ikkonsolidar, it-tisħiħ u s-simplifikazzjoni tal-mekkaniżmi tal-flessibbiltà, sabiex jinħoloq qafas aktar aġli, filwaqt li tiġi mħarsa l-istabbiltà tal-offerti tal-qafas pluriennali.
            
            
               Il-Kummissjoni għalhekk tipproponi li d-dispożizzjonijiet tal-flessibbiltà li ġejjin jiġu inklużi fir-Regolament tal-QFP u fl-abbozz tal-FII:
            
            
               1.L-immassimizzar tal-użu tal-limiti massimi tal-infiq permezz ta’ flessibbiltà speċifika u massima bejn l-intestaturi u s-snin: minbarra li żżomm livell suffiċjenti ta’ marġni mhux allokati, il-Kummissjoni tipproponi li tisfrutta b’mod sħiħ il-mekkaniżmi tal-Marġni Globali għall-Pagamenti introdott fil-qafas preżenti. Bħala novità, qed tipproponi li twessa’ d-daqs u l-ambitu tal-Marġni Globali għall-Impenji eżistenti sabiex tistabbilixxi Riżerva tal-Unjoni ffinanzjata mill-marġni li jkunu għadhom disponibbli taħt il-limiti massimi għall-impenji għas-sena finanzjarja preċedenti kif ukoll permezz ta’ fondi li jkunu ġew impenjati għall-baġit tal-UE iżda li fl-aħħar mill-aħħar ma jkunux intefqu fl-implimentazzjoni tal-programmi tal-UE u li jkunu ġew diżimpenjati. Minbarra dan, il-Marġni tal-Kontinġenza jrid jinżamm bħala strument tal-aħħar għażla.
            
            
               2.Huwa propost li l-possibbiltà ta’ devjazzjoni mill-ammonti indikattivi fil-programmi adottati bil-proċedura leġiżlattiva ordinarja tiżdied minn 10 % għal 15 % sabiex tiżdied il-flessibbiltà fl-intestaturi.
            
            
               3.Fir-rigward tal-istrumenti speċjali li jippermettu li jiddaħħlu approprjazzjonijiet fil-baġit lil hinn mil-limiti massimi stabbiliti fl-QFP, jenħtieġ li jiġi ċċarat li dan japplika kemm għall-approprjazzjonijiet ta’ impenn kif ukoll għal dawk ta’ pagament mobbilizzati. Barra minn hekk:
            
            
               (a)l-ambitu ta’ strumenti speċjali bħall-Fond Ewropew ta’ Aġġustament għall-Globalizzazzjoni u r-Riżerva ta’ Għajnuna f’Emerġenza huwa rivedut, u fejn xieraq huwa estiż (pereżempju, sabiex tkun possibbli l-attivazzjoni tar-Riżerva ta’ Għajnuna f’Emerġenza għal emerġenzi fl-Unjoni), flimkien ma’ proċeduri ta’ mobbilizzazzjoni razzjonalizzati.
            
            
               (b)huwa propost li d-daqs tal-ammonti massimi disponibbli kull sena għall-Fond Ewropew ta’ Aġġustament għall-Globalizzazzjoni, il-Fond ta’ Solidarjetà tal-Unjoni Ewropea, ir-Riżerva ta’ Għajnuna f’Emerġenza, u l-Istrument ta’ Flessibbiltà jiżdied.  Fl-aħħar nett, l-Istrument ta’ Flessibbiltà jenħtieġ li jitħalla juża l-porzjon mhux użat tal-ammonti annwali tar-Riżerva ta’ Għajnuna f’Emerġenza, billi bħalissa dan huwa diġà l-każ għall-Fond ta’ Solidarjetà tal-Unjoni Ewropea u għall-Fond Ewropew ta’ Aġġustament għall-Globalizzazzjoni.
            
            
               2.4.Aġġustament, rieżami u reviżjoni tal-QFP
            
            
               Il-qafas finanzjarju 2021-2027 huwa ppreżentat fi prezzijiet tal-2018. Il-proċedura għall-aġġustament tekniku tiegħu qed tinżamm, flimkien mad-deflatur ta’ 2 %. L-aġġustament tekniku annwali jinkludi wkoll il-kalkoli tal-ammonti li jirrigwardaw il-marġni globali għall-pagamenti, il-marġni globali għall-impenji (ir-riżerva tal-Unjoni), l-Istrument ta’ Flessibbiltà u l-Marġni ta’ Kontinġenza, f’konformità mad-dispożizzjonijiet dwar l-ammonti massimi annwali u t-trasferimenti tal-ammonti mhux użati li jkunu ġejjin mis-snin preċedenti stipulati fir-Regolament. Ir-riżultati tal-aġġustamenti jenħtieġ li jiġu kkomunikati lill-awtorità baġitarja qabel il-proċedura baġitarja għas-sena N+1.
            
            
               L-aġġustamenti għal-limiti massimi tal-QFP jistgħu wkoll ikunu dovuti għal ċirkostanzi oħra. Dan huwa l-każ, pereżempju, sabiex ikun permess “ibbaġittjar mill-ġdid” tal-impenji fil-każ ta’ adozzjoni tard ta’ regoli ġodda għal programmi b’ġestjoni kondiviża, jew sabiex jiġu adattati pakketti ta’ politika ta’ koeżjoni għall-aktar statistika riċenti fir-rigward tal-metodu tal-allokazzjoni. Dan huwa wkoll il-każ sabiex ikun possibbli l-ibbaġittjar mill-ġdid tal-approprjazzjonijiet bħala konsegwenza tat-tneħħija tal-miżuri ta’ sospensjoni li setgħu ġew deċiżi skont atti bażiċi speċifiċi li jorbtu l-effikaċja tal-fondi mal-governanza ekonomika tajba jew mal-protezzjoni tal-baġit tal-Unjoni fil-każ ta’ defiċjenzi ġeneralizzati fir-rigward tal-istat tad-dritt fl-Istati Membri.
            
            
               Jidher xieraq li jinżammu d-dispożizzjonijiet li jispeċifikaw il-każijiet li għalihom reviżjoni tal-QFP jenħtieġ li tkun prevista (reviżjoni tat-Trattati b’implikazzjonijiet baġitarji, tkabbir tal-Unjoni, ir-riunifikazzjoni ta’ Ċipru).
            
            
               Rieżami ta’ nofs it-terminu tal-QFP huwa previst sa tmiem l-2023. Dan ir-rieżami jista’, jekk ikun xieraq, ikun akkumpanjat minn proposti rilevanti għar-reviżjoni tar-Regolament.
            
            
               3.
                     Elementi ġuridiċi tal-proposta
            
            
               3.1.Ir-Regolament tal-Qafas Finanzjarju Pluriennali
            
            
               Skont ir-Regolament 1311/2013 attwali, id-dispożizzjonijiet tal-abbozz tar-Regolament tal-QFP huma strutturati f’Kapitoli. L-ordni ta’ xi wħud mid-dispożizzjonijiet inbidlet sabiex tiġi razzjonalizzata l-preżentazzjoni.
            
            
               Kapitolu 1 – Dispożizzjonijiet Ġenerali
            
            
               Artikolu 1 – Qafas Finanzjarju Pluriennali
            
         
         
            
               It-test tal-Artikolu 1 jispeċifika t-tul tal-Qafas Finanzjarju Pluriennali li huwa stabbilit għal seba’ snin (mill-2021 sal-2027) għar-raġunijiet ippreżentati fil-Komunikazzjoni tal-QFP.
            
            
               Artikolu 2 – Konformità mal-limiti massimi tal-QFP
            
            
               L-ewwel paragrafu tal-Artikolu 2 jirreferi għall-Anness li fih it-tabella tal-limiti massimi tal-Qafas Finanzjarju Pluriennali, u jistabbilixxi obbligu għall-istituzzjonijiet sabiex jirrispettaw il-limiti massimi matul il-proċedura baġitarja f’konformità mad-dispożizzjonijiet tat-Trattat. 
            
            
               Huwa jistipula wkoll l-aġġustament tas-sottolimitu għall-infiq relatat mas-suq u l-pagamenti diretti f’konformità mal-applikazzjoni tal-flessibbiltà bejn iż-żewġ pilastri tal-Politika Agrikola Komuni (PAK) kif stabbilita fil-leġiżlazzjoni tal-PAK.
            
            
               It-tieni paragrafu jintroduċi l-istrumenti speċjali li huma ddefiniti ulterjorment fil-Kapitolu 3 tal-abbozz tar-Regolament (l-Artikoli minn 9 sa 14), bil-prinċipju li dawn l-istrumenti ma jiġux inklużi fil-Qafas Finanzjarju Pluriennali u li l-finanzjament tagħhom f’ċirkostanzi speċifiċi jiġi pprovdut lil hinn mil-limiti massimi tal-Qafas Finanzjarju Pluriennali, kemm għall-approprjazzjonijiet ta’ impenn, kif ukoll għal dawk ta’ pagament li jikkorrispondu magħhom. Sabiex jinżamm il-livell attwali ta’ flessibbiltà u r-rwoli tal-istituzzjonijiet fil-mobbilizzazzjoni ta’ dawn l-istrumenti, il-proċeduri applikabbli għall-mobbilizzazzjoni ta’ dawn l-istrumenti huma inklużi fl-abbozz tal-FII.
            
            
               It-tielet paragrafu jirriproduċi t-test tal-Artikolu 3(3) attwali, u jallinjah mad-definizzjoni tal-Assistenza finanzjarja għall-Istati Membri stabbilita fit-Titolu X tar-Regolament Finanzjarju
                  10
               . Dan jinkludi kull self lill-Istati Membri li jista’ jiġi pprovdut skont il-Faċilità tal-Bilanċ tal-Pagamenti (“Balance of Payments Facility - BoP”)
                  11
                u l-Mekkaniżmu Ewropew ta’ Stabbilizzazzjoni Finanzjarja (“EFSM”)
                  12
               , kif ukoll il-Funzjoni Ewropea tal-Istabbilizzazzjoni tal-Investiment il-ġdida li tipprovdi self lill-Istati Membri li jkunu qed jesperjenzaw xokk asimetriku qawwi. Il-prinċipju li jistipula li, jekk il-ħlas lura ta’ self garantit bħala parti mill-Assistenza finanzjarja lill-Istati Membri jkollu jiġi kopert mill-baġit tal-Unjoni, din in-nefqa potenzjali jenħtieġ li tiġi eskluża mill-qafas finanzjarju (jiġifieri l-ammonti jiġu mmobbilizzati lil hinn mil-limiti massimi tal-Qafas Finanzjarju Pluriennali) huwa miżmum.
            
            
               Il-limitu massimu rilevanti li jirrestrinġi l-kapaċità tal-Unjoni sabiex tiggarantixxi s-self mill-baġit tal-Unjoni huwa l-limitu massimu tar-riżorsi proprji u mhux il-limitu massimu tal-QFP.
            
            
               Artikolu 3 – Rispett għal-limitu massimu tar-riżorsi proprji
            
            
               Dan l-Artikolu jirriproduċi t-test tal-Artikolu 4 tar-Regolament attwali. Il-konformità mal-limitu tar-riżorsi proprji trid tkun żgurata għal kull sena. Jekk il-limiti tal-approprjazzjonijiet ta’ pagament jirriżultaw f’rata għall-ġbir tar-riżorsi proprji li taqbeż il-limitu tar-riżorsi proprji, ikollhom jiġu aġġustati l-limiti tal-qafas finanzjarju. 
            
            
               Kapitolu 2 – Aġġustamenti għall-QFP
            
            
               Artikolu 4 – Marġni Globali għall-Pagamenti
            
            
               Dan l-Artikolu jirriproduċi t-test tal-Artikolu 5 tar-Regolament attwali għall-perjodu 2022-2027, iżda mingħajr l-ebda restrizzjoni f’termini tal-ammont tal-aġġustament tal-limiti massimi sabiex tiġi żgurata l-flessibbiltà speċifika u massima.
            
            
               Artikolu 5 – Aġġustamenti tekniċi
            
            
               Dan l-Artikolu jirriproduċi t-test tal-Artikolu 6 tar-Regolament attwali. Il-qafas finanzjarju huwa ppreżentat fi prezzijiet tal-2018. Il-proċedura għall-aġġustament tekniku annwali tiegħu qed tinżamm, flimkien mad-deflatur ta’ 2 %. Fil-paragrafu 1, l-ordni tal-paragrafi minn (d) sa (f) hija emendata sabiex tirrifletti l-ordni tal-artikoli fil-Kapitolu 3.
            
            
               Artikolu 6 – Aġġustament tal-pakketti tal-politika ta’ koeżjoni
            
            
               Dan l-Artikolu jirriproduċi t-test tal-Artikolu 7 tar-Regolament attwali fir-rigward tal-aġġustament tal-pakketti tal-politika ta’ koeżjoni fuq il-bażi tad-data statistika l-aktar riċenti, bl-eċċezzjoni tar-rieżami tal-eliġibbiltà tal-Fond ta’ Koeżjoni. It-tibdiliet introdotti jirriflettu ż-żmien għall-QFP tal-2021-2027.
            
            
               Artikolu 7 – Aġġustamenti relatati ma’ miżuri marbuta mal-governanza ekonomika tajba jew mal-protezzjoni tal-baġit tal-Unjoni fil-każ ta’ nuqqasijiet ġeneralizzati fir-rigward tal-istat tad-dritt fl-Istati Membri.
            
            
               Fir-rigward tal-kondizzjonalità makroekonomika, dan l-Artikolu jirriproduċi t-test tal-Artikolu 8 tar-Regolament attwali. Huwa propost li dan il-mekkaniżmu jiġi estiż għall-aġġustament tal-limiti massimi tal-QFP fil-każ ta’ tneħħija ta’ miżuri relatati mal-protezzjoni tal-baġit tal-Unjoni fil-każ ta’ nuqqasijiet ġeneralizzati fir-rigward tal-istat tad-dritt fl-Istati Membri 
                  13
               . Fiż-żewġ każijiet, huwa propost li l-perjodu ta’ żmien massimu permess biex impenji sospiżi jiddaħħlu mill-ġdid fil-baġit jiġi limitat għal n+2 snin.
            
            
               Artikolu 8 – Aġġustament wara regoli jew programmi ġodda b’ġestjoni kondiviża
            
            
               Huwa propost li l-modifiki tal-limiti massimi fil-każ tal-adozzjoni tard tar-regoli l-ġodda jew programmi b’ġestjoni kondiviża jsiru permezz ta’ aġġustament tekniku minflok permezz ta’ reviżjoni kif inhuwa l-każ bħalissa (l-Artikolu 19 tar-Regolament QFP preżenti), billi din hija essenzjalment modifika awtomatika u mekkanika, li teħtieġ li tiġi implimentata malajr sabiex tiffaċilita l-iffinalizzar tal-proċess tal-ipprogrammar. Huwa propost li l-allokazzjonijiet mhux użati fl-2021 jiġu allokati f’porzjonijiet ugwali għall-erba’ snin sussegwenti mill-2022 sal-2025.
            
         
         
            
               Kapitolu 3 – Strumenti speċjali
            
            
               L-ordni tal-preżentazzjoni tal-Istrumenti speċjali huwa mibdul, sabiex jinkludi l-ewwel iż-żewġ strumenti speċjali (il-Fond Ewropew ta’ Aġġustament għall-Globalizzazzjoni, il-Fond ta’ Solidarjetà tal-Unjoni Ewropea) marbuta ma’ atti bażiċi speċifiċi. Id-dispożizzjonijiet dwar il-mobbilizzazzjoni huma razzjonalizzati fir-Regolament u fl-abbozz tal-FII, u jqisu d-dispożizzjonijiet diġà inklużi fl-atti bażiċi settorjali speċifiċi u fir-Regolament Finanzjarju.
            
            
               Artikolu 9 – Il-Fond Ewropew ta’ Aġġustament għall-Globalizzazzjoni
            
            
               Dan l-Artikolu jirriproduċi t-test tal-Artikolu 12 tar-Regolament attwali. Id-definizzjoni tal-objettivi u l-ambitu tal-Fond Ewropew ta’ Aġġustament għall-Globalizzazzjoni se tiġi definita fl-att bażiku speċifiku (ir-Regolament (UE) XXXX/XX
                  14
               ). L-ammont annwali massimu huwa miżjud għal EUR 200 miljun (fi prezzijiet tal-2018).
            
            
               Artikolu 10 – Il-Fond ta’ Solidarjetà tal-Unjoni Ewropea
            
            
               Dan l-Artikolu jirriproduċi t-test tal-Artikolu 10 tar-Regolament attwali. Id-definizzjoni tal-objettivi u l-ambitu tal-Fond ta’ Solidarjetà tal-Unjoni Ewropea hija definita fl-att bażiku speċifiku (ir-Regolament (KE) Nru 2012/2002 kif emendat bir-Regolament (UE) Nru 661/2014 tal-Parlament Ewropew u tal-Kunsill tal-15 ta’ Mejju 2014), li ma hija proposta l-ebda emenda għalih. L-ammont annwali massimu huwa miżjud għal EUR 600 miljun (fi prezzijiet tal-2018).
            
            
               Artikolu 11 – Ir-Riżerva ta’ Għajnuna f’Emerġenza
            
            
               Dan l-Artikolu jikkorrispondi mal-Artikolu 9 tar-Regolament attwali. Filwaqt li titqies il-ħtieġa li jiġi żgurat li l-baġit tal-Unjoni jkun jirrispondi malajr u filwaqt li jitqiesu l-isfidi l-ġodda li l-Unjoni kienet u qed tkompli tkun ikkonfrontata bihom, huwa propost li l-ambitu tar-Riżerva ta’ Għajnuna f’Emerġenza jiġi estiż għal operazzjonijiet fl-UE, sabiex jiġi pprovdut mekkaniżmu komuni li jsaħħaħ finanzjarjament l-azzjonijiet tal-UE f’rispons għal kull tip ta’ kriżi (diżastri naturali, emerġenzi ta’ ġestjoni tal-migrazzjoni, emerġenzi umanitarji, epidemiji tas-saħħa, eċċ.) u fil-postijiet ġeografiċi kollha. Sabiex tiġi mmassimizzata l-kapaċità tar-rispons tal-baġit tal-UE, ma hemm l-ebda preallokazzjoni jew użu prijoritarju għall-programmi speċifiċi. Madankollu, limitazzjonijiet temporanji tal-użu japplikaw matul is-sena sabiex tiġi żgurata l-kapaċità ta’ rispons f’kull żmien għall-kriżijiet interni jew esterni u sabiex jiġi żgurat li l-fondi jkunu jistgħu jiġu mmobbilizzati sabiex ikopru l-ħtiġijiet li jistgħu jitfaċċaw lejn tmiem is-sena. L-ammont annwali massimu huwa miżjud għal EUR 600 miljun (fi prezzijiet tal-2018).
            
            
               Artikolu 12 – Marġni Globali għall-Impenji (ir-Riżerva tal-Unjoni)
            
            
               Dan l-Artikolu jikkorrispondi mal-Artikolu 14 tar-Regolament attwali. Minbarra l-marġni li jibqgħu disponibbli taħt il-limiti massimi tal-QFP għall-impenji tas-sena n-1, applikabbli sa mill-2022, huwa propost li, mill-2023, ir-riżorsi tal-Marġni globali għall-Impenji (ir-riżerva tal-Unjoni) jiġu miżjuda bl-ammonti li jikkorrispondu mal-approprjazzjonijiet diżimpenjati tas-sena n-2, bl-eċċezzjoni tal-approprjazzjonijiet diżimpenjati li jerġgħu jkunu disponibbli skont regoli speċifiċi stabbiliti fl-artikolu 15] tar-Regolament Finanzjarju. Id-dispożizzjonijiet dwar il-mobbilizzazzjoni jibqgħu mhux mibdula mill-Marġni Globali għall-Impenji attwali.
            
            
               Artikolu 13 – L-Istrument ta’ Flessibbiltà
            
            
               Dan l-Artikolu jikkorrispondi mal-Artikolu 11 tar-Regolament attwali. L-ammont massimu annwali huwa miżjud għal EUR 1 biljun (fi prezzijiet tal-2018). Minbarra dan, huwa propost li mal-Istrument ta’ Flessibbiltà jiżdiedu l-ammonti mhux użati tar-Riżerva ta’ Għajnuna f’Emerġenza li skadew fis-sena preċedenti, kif inhu diġà l-każ għall-Fond ta’ Solidarjetà tal-Unjoni Ewropea u l-Fond Ewropew ta’ Aġġustament għall-Globalizzazzjoni fir-Regolament attwali. L-ikkalkular tal-ammonti disponibbli skont l-Istrument ta’ Flessibbiltà se jkompli jiġi kkomunikat bħala parti mill-aġġustament tekniku annwali ppreżentat fl-Artikolu 5.
            
            
               Artikolu 14 – Marġni ta’ Kontinġenza
            
            
               Dan l-Artikolu jirriproduċi t-test tal-Artikolu 13 tar-Regolament attwali.
            
            
               Kapitolu 4 – Rieżami u reviżjoni tal-QFP
            
            
               Artikolu 15 – Reviżjoni tal-QFP
            
            
               It-test ta’ dan l-Artikolu jikkorrispondi mal-Artikolu 17 tar-Regolament attwali. It-test tal-paragrafu 3 fir-rigward tal-eżaminar tal-possibbiltajiet ta’ skjerament mill-ġdid fl-intestatura rilevanti tal-QFP ġie ssimplifikat.
            
            
               Artikolu 16 – Rieżami ta’ nofs it-terminu tal-QFP
            
            
               Dan l-Artikolu jikkorrispondi mal-Artikolu 2 tar-Regolament attwali. Huwa propost li, sa tmiem l-2023, il-Kummissjoni tippreżenta rieżami tal-funzjonament tal-QFP, akkumpanjat kif xieraq minn proposti rilevanti għall-bqija tal-perjodu, inkluża proposta għar-reviżjoni tal-QFP (l-Artikolu 15(1)).
            
            
               Artikolu 17 – Reviżjoni relatata mal-implimentazzjoni
            
         
         
            
               It-test ta’ dan l-Artikolu jikkorrispondi mal-Artikolu 18 tar-Regolament attwali. Ir-regola ġenerali dwar iż-żmien tal-adozzjoni tar-reviżjoni qed titneħħa, sabiex ma tiġix ristretta fiż-żmien il-possibbiltà ta’ reviżjoni tal-QFP fuq il-bażi tal-implimentazzjoni, jekk ikun hemm din il-ħtieġa.
            
            
               Artikolu 18 – Reviżjoni tal-QFP fil-każ ta’ reviżjoni tat-Trattati
            
            
               Dan l-Artikolu jirriproduċi t-test tal-Artikolu 20 tar-Regolament attwali.
            
            
               Artikolu 19 – Reviżjoni tal-QFP fil-każ ta’ tkabbir tal-Unjoni
            
            
               Dan l-Artikolu jirriproduċi t-test tal-Artikolu 21 tar-Regolament attwali.
            
            
               Artikolu 20 – Reviżjoni tal-QFP fil-każ tar-riunifikazzjoni ta’ Ċipru
            
            
               Dan l-Artikolu jirriproduċi t-test tal-Artikolu 22 tar-Regolament attwali.
            
            
               Kapitolu 5 – Kontribuzzjoni għall-finanzjament ta’ proġetti fuq skala kbira
            
            
               Artikolu 21 – Kontribuzzjoni għall-finanzjament ta’ proġetti fuq skala kbira
            
            
               Dan l-Artikolu jikkorrispondi mal-Artikolu 16 tar-Regolament attwali. Huwa propost li jinżammu għall-perjodu mill-2021 sal-2027 dispożizzjonijiet li jistabbilixxu ammonti massimi għall-kontribuzzjonijiet mill-baġit tal-Unjoni għal proġetti tal-infrastruttura fuq skala kbira li huma ffinanzjati fil-limiti massimi tal-QFP iżda li l-ħajja tagħhom testendi sew lil hinn mill-perjodu stabbilit għall-qafas finanzjarju. 
            
            
               Dan ikun jirrigwarda proġetti fuq skala kbira bħala parti mill-Programm Ewropew tal-Ispazju kif ukoll il-proġett tar-Reattur Termonukleari Sperimentali Internazzjonali (International Thermonuclear Experimental Reactor, ITER).
            
            
               Għaldaqstant, id-dispożizzjoni proposta tipprevedi “delimitazzjoni” tal-ammont disponibbli għall-QFP tal-2021 – 2027. L-atti leġiżlattivi li jikkonċernaw il-programmi msemmija hawn fuq għandhom jikkonformaw mad-dispożizzjonijiet finanzjarji stabbiliti fir-Regolament preżenti.
            
            
               Kapitolu 6 – Kooperazzjoni interistituzzjonali fil-proċedura baġitarja
            
            
               Artikolu 22 – Kooperazzjoni interistituzzjonali fil-proċedura baġitarja
            
            
               Dan l-Artikolu jirriproduċi t-test tal-Artikolu 23 tar-Regolament attwali.
            
            
               Artikolu 23 – Unità tal-Baġit
            
            
               Dan l-Artikolu jirriproduċi t-test tal-Artikolu 24 tar-Regolament attwali.
            
            
               Kapitolu 7 – Dispożizzjonijiet finali
            
            
               Artikolu 24 - Tranżizzjoni lejn il-qafas finanzjarju li jmiss
            
            
               It-test ta’ dan l-Artikolu jikkorrispondi mal-Artikolu 25 tar-Regolament attwali. Huwa jistabbilixxi l-obbligu għall-Kummissjoni li tippreżenta qafas finanzjarju ġdid qabel l-1 ta’ Lulju 2025. 
            
         
         
            
               Ir-regoli fil-każ li ma jkunx hemm qbil dwar qafas finanzjarju ġdid sa tmiem il-qafas finanzjarju kopert mir-Regolament huma definiti mil-liġi primarja (l-Artikolu 312(4) TFUE) u ma għandhomx għalfejn jiġu riprodotti fir-Regolament. Issir referenza għalihom fil-premessa 15.
            
            
               Artikolu 25 - Dħul fis-seħħ
            
            
               L-aħħar Artikolu tal-abbozz tar-Regolament tal-QFP jistabbilixxi d-data tad-dħul fis-seħħ u d-data tal-applikabbiltà tar-Regolament. Il-FII jenħtieġ li jidħol fis-seħħ fl-istess jum billi ż-żewġ testi legali jikkumplimentaw lil xulxin.
            
            
               3.2.Ftehim Interistituzzjonali dwar il-kooperazzjoni fil-qasam baġitarju u dwar il-ġestjoni finanzjarja tajba
            
            
               Introduzzjoni – Punti minn 1 sa 6 tal-abbozz tal-FII
            
            
               Il-parti introduttorja tal-abbozz tal-FII tintroduċi r-referenza għat-Trattat (l-Artikolu 295), in-natura vinkolanti ta’ dan il-ftehim, il-koerenza tiegħu ma’ atti legali oħra marbuta mal-qafas finanzjarju pluriennali u l-proċedura baġitarja, tiddeskrivi l-istruttura tal-Ftehim, u tistipula d-data tad-dħul fis-seħħ tiegħu (l-istess data bħal dik tar-Regolament tal-QFP). 
            
            
               Hija tirriproduċi t-test tal-Punti minn 1 sa 6 tal-FII preżenti. 
            
            
               Parti I – dispożizzjonijiet marbuta mal-qafas finanzjarju
            
            
               A. Dispożizzjonijiet marbuta mal-qafas finanzjarju
            
            
               Il-Punt 7 tal-FII jirrigwarda l-marġni taħt il-limiti massimi. Ir-Regolament tal-QFP jistabbilixxi l-limiti massimi għall-intestaturi kollha li jridu jiġu rrispettati matul kull proċedura baġitarja kif mitlub mit-Trattat. Madankollu, il-prattika li jiġu żgurati safejn possibbli marġni suffiċjenti taħt il-limiti massimi jenħtieġ li tinżamm. Hija tikkostitwixxi element tal-kooperazzjoni u r-rieda tajba interistituzzjonali tal-istituzzjonijiet fil-proċedura baġitarja. Id-dispożizzjoni hija miżmuma mingħajr tibdil mill-punt 8 tal-FII preżenti, minbarra għal referenza għas-subintestatura “Koeżjoni ekonomika, soċjali u territorjali” billi l-ebda subintestatura bħal din ma hija proposta fl-istruttura l-ġdida tal-QFP.
            
            
               Il-punt 8 jistipula aġġornament tal-previżjoni għall-approprjazzjonijiet ta’ pagament wara l-2027 fir-raba’ sena tal-QFP, skont il-prattika preżenti u l-punt 9 tal-FII preżenti.
            
            
               B. Dispożizzjonijiet marbuta ma’ strumenti speċjali
            
            
               Il-punti minn 9 sa 13 jikkorrispondu mal-punti minn 10 sa 14 tal-FII attwali u jiddefinixxu l-proċeduri applikabbli għall-mobbilizzazzjoni tal-istrumenti speċjali li ġejjin li huma ppreżentati fir-Regolament tal-QFP: Il-Fond Ewropew ta’ Aġġustament għall-Globalizzazzjoni, il-Fond ta’ Solidarjetà tal-Unjoni Ewropea, ir-Riżerva ta’ Għajnuna f’Emerġenza, l-Istrument ta’ Flessibbiltà u l-Marġni ta’ Kontinġenza. L-ordni tad-dispożizzjonijiet hija mibdula biex tirrifletti l-ordni tal-abbozz tar-Regolament tal-QFP.
            
            
               It-test tad-dispożizzjonijiet huwa emendat għal:
            
            
               ·jallinja r-regoli tal-votazzjoni meħtieġa għall-mobbilizzazzjoni tal-Fond Ewropew ta’ Aġġustament għall-Globalizzazzjoni, il-Fond ta’ Solidarjetà tal-Unjoni Ewropea u l-Istrument ta’ Flessibbiltà għar-regoli applikabbli għall-adozzjoni tal-baġit tal-UE skont l-Artikolu 314 TFUE;
            
            
               ·jissimplifika u jirrazzjonalizza t-test fejn dispożizzjonijiet speċifiċi huma diġà inklużi fir-Regolament Finanzjarju jew fl-att settorjali bażiku rilevanti: regoli applikabbli għat-trasferimenti (il-Fond Ewropew ta’ Aġġustament għall-Globalizzazzjoni u r-Riżerva ta’ Għajnuna f’Emerġenza), deċiżjoni tal-mobbilizzazzjoni (il-Fond Ewropew ta’ Aġġustament għall-Globalizzazzjoni u l-Fond ta’ Solidarjetà tal-Unjoni Ewropea).
            
            
               Parti II – titjib tal-kooperazzjoni interistituzzjonali fil-proċedura baġitarja
            
            
               A. Il-proċedura tal-kollaborazzjoni interistituzzjonali
            
            
               Il-Punt 14 jirreferi għad-dettalji tal-kooperazzjoni interistituzzjonali matul il-proċedura baġitarja, li huma inklużi fl-Anness tal-FII.
            
            
               Il-Punt 15 dwar it-“trasparenza baġitarja” jżomm it-test tal-punt 16 tal-FII attwali, b’modifiki biex jitqiesu rapporti li għalihom huma inklużi dispożizzjonijiet dettaljati fir-Regolament Finanzjarju (pereżempju, Fondi Fiduċjarji fl-Artikoli 41(6) u 252, previżjonijiet ta’ ħames snin dwar id-dħul u l-ħruġ fl-Artikolu 247(1)(c)). It-test huwa wkoll emendat biex jirrifletti l-proposta li l-Fond Ewropew għall-Iżvilupp jiġi integrat fil-baġit tal-Unjoni mill-2021. Ir-rappurtar dwar il-Fond Ewropew għall-Iżvilupp skont il-punt 15 tal-FII b’hekk jenħtieġ li japplika biss għall-kwistjonijiet pendenti tal-Fondi Ewropej għall-Iżvilupp preċedenti.
            
         
         
            
               B. Inkorporazzjoni tad-dispożizzjonijiet finanzjarji fl-atti leġiżlattivi
            
            
               Id-dispożizzjonijiet tal-FII preżenti huma miżmuma. Il-possibbiltà ta’ bidla mill-ammonti inklużi fl-atti leġiżlattivi hija miżjuda minn 10 % għal 15 % sabiex tiżdied il-flessibbiltà fl-intestaturi (il-punt 16). Din id-dispożizzjoni ma tapplikax għall-ammont preallokat lill-Istati Membri għat-tul kollu tal-qafas finanzjarju, u lanqas għall-proġetti fuq skala kbira msemmija fl-Artikolu 21 tar-Regolament tal-QFP.
            
            
               Il-Punt 17 huwa rivedut biex it-terminoloġija tiegħu tiġi allinjata mat-TFUE. Ir-referenza għad-Dikjarazzjoni Konġunta tal-Parlament Ewropew, tal-Kunsill u tal-Kummissjoni tal-4 ta’ Marzu 1975 hija mħassra billi issa ma għadhiex rilevanti.
            
            
               C. Nefqa relatata mal-ftehimiet tas-sajd
            
            
               It-test tal-FII preżenti għad-dispożizzjonijiet relatati mal-kooperazzjoni u l-informazzjoni relatata ma’ kwistjonijiet baġitarji fir-rigward tal-ftehimiet tas-sajd huwa miżmum, ħlief biex jitqies il-fatt li, billi l-kwistjoni - mhux baġitarja - tal-parteċipazzjoni fil-konferenzi li jinnegozjaw ftehimiet internazzjonali hija diġà stabbilita fil-punti 25 u 26 tal-Ftehim ta’ Qafas dwar ir-relazzjonijiet bejn il-Parlament Ewropew u l-Kummissjoni Ewropea tal-20 ta’ Ottubru 2010
                  15
               , ikun aħjar li jiġi evitat test parallel fil-FII.
            
            
               D. Finanzjament tal-Politika Estera u ta’ Sigurtà Komuni 
            
            
               Il-Punt 20 jirriproduċi t-test tal-Artikolu 23 tal-Ftehim Interistituzzjonali preżenti.
            
            
               It-test tal-punt 21 fil-biċċa l-kbira jirriproduċi t-test tal-punt 24 tal-FII preżenti, b’riorganizzazzjoni tal-paragrafi u kjarifika tat-terminoloġija (“operazzjonijiet” minflok “strumenti”). Ir-referenza għar-Riżerva ta’ Għajnuna f’Emerġenza qed titneħħa, fid-dawl tal-fatt li l-ambitu estiż propost fl-Artikolu 11 tal-abbozz tar-Regolament tal-QFP, se jibqa’ possibbli li tiġi mmobbilizzata r-Riżerva ta’ Għajnuna f’Emerġenza għall-finijiet tat-tisħiħ urġenti tal-baġit tal-Politika Estera u ta’ Sigurtà Komuni.
            
            
               Fil-punt 22, huwa propost li tiġi stabbilita data fissa (it-30 ta’ Novembru ta’ kull sena) għall-qbil dwar il-kalendarju annwali għal-laqgħat ta’ konsultazzjoni konġunta li jinżammu fis-sena sussegwenti għall-finijiet ta’ djalogu regolari bejn il-Parlament Ewropew u r-Rappreżentant Għoli.
            
            
               E. Involviment tal-istituzzjonijiet fir-rigward tal-kwistjonijiet tal-politika tal-iżvilupp
            
            
               Id-dispożizzjoni tal-punt 23 hija emendata sabiex tqis l-integrazzjoni proposta tal-Fond Ewropew għall-Iżvilupp fil-baġit tal-Unjoni.
            
            
               Parti III – Ġestjoni finanzjarja tajba tal-fondi tal-UE
            
            
               Il-punti 28 u 29 tal-FII preżenti dwar il-ġestjoni konġunta u r-rapport annwali ta’ evalwazzjoni stipulat fl-Artikolu 318 TFUE huma mħassra, billi dawn ir-rapporti issa huma koperti b’dispożizzjoni speċifika fir-Regolament Finanzjarju (l-Artikoli 41(3)(g) u 247(1)(e), rispettivament).
            
            
               Il-punt 24 dwar l-ipprogrammar finanzjarju jirriproduċi t-test tal-punt 30 tal-FII preżenti, b’aġġustamenti sabiex id-dati jiġu allinjati ma’ dawk definiti fl-Artikolu 41(2) tar-Regolament Finanzjarju.
            
            
               It-Taqsima B dwar l-Aġenziji u l-Iskejjel Ewropej (il-punti minn 25 sa 28) mhijiex mibdula mill-FII preżenti.
            
            
               Anness – Kooperazzjoni interistituzzjonali matul il-proċedura baġitarja
            
            
               Id-dispożizzjonijiet inklużi fl-Anness mhumiex mibdula mill-FII preżenti, billi rriżulta li huma bażi soda għall-kooperazzjoni bejn l-istituzzjonijiet, minbarra għal żewġ modifiki:
            
            
               –It-test tal-punt 9 fir-rigward tal-ittri ta’ emenda għall-abbozz tal-baġit huwa allinjat mat-test tal-Artikolu 42 tar-Regolament Finanzjarju;
            
            
               –Sabiex tiġi riflessa l-prattika attwali, u sabiex it-test jiġi allinjat mal-punt 20 tal-Anness, il-kelma “implimentabbiltà” hija sostitwita bil-kelma “eżegwibbiltà”.
            
            
         
         
            
               2018/0132 (APP)
            
            
               Proposta għal
            
            
               REGOLAMENT TAL-KUNSILL
            
            
               li jistabbilixxi l-qafas finanzjarju pluriennali għas-snin mill-2021 sal-2027
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 312 tiegħu,
            
            
               Wara li kkunsidra t-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 106a tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Wara li kkunsidra l-kunsens tal-Parlament Ewropew
                  16
               ,
            
            
               Wara li l-att leġiżlattiv intbagħat lill-parlamenti nazzjonali,
            
            
               Filwaqt li jaġixxi skont proċedura leġiżlattiva speċjali,
            
            
               Billi:
            
            
               (1)Meta titqies il-ħtieġa ta’ livell adegwat ta’ prevedibbiltà għat-tħejjija u l-implimentazzjoni ta’ investimenti fuq terminu medju, it-tul tal-Qafas Finanzjarju Pluriennali (QFP) jenħtieġ li jiġi stabbilit għal seba’ snin li jibdew fl-1 ta’ Jannar 2021.
            
            
               (2)Il-limiti massimi annwali għall-approprjazzjonijiet ta’ impenn skont il-kategorija tan-nefqa u l-limiti massimi annwali għall-approprazzjonijiet ta’ pagament stabbiliti mill-QFP iridu jirrispettaw il-limiti massimi applikabbli għall-impenji u r-riżorsi proprji, li huma stabbiliti skont id-Deċiżjoni tal-Kunsill dwar is-sistema tar-riżorsi proprji tal-Unjoni Ewropea adottata skont it-tielet paragrafu tal-Artikolu 311 TFUE.
            
            
               (3)Jekk ikun neċessarju li jiġu mmobbilizzati l-garanziji mogħtija skont il-baġit ġenerali tal-Unjoni għall-assistenza finanzjarja għall-Istati Membri awtorizzata skont l-Artikolu 208(1)] tar-Regolament Nru UE [xxx/201x] tal-Parlament Ewropew u tal-Kunsill
                  17
                (‘ir-Regolament Finanzjarju’), l-ammont neċessarju jenħtieġ li jiġi mmobbilizzat lil hinn mil-limiti massimi tal-approprjazzjonijiet ta’ impenn u ta’ pagament tal-QFP, filwaqt li jiġ rispettat il-limitu massimu tar-riżorsi proprji.
            
            
               (4)L-QFP jenħtieġ li ma jqisx elementi tal-baġit iffinanzjati mid-dħul assenjat fis-sens tar-Regolament Finanzjarju.
            
            
               (5)Il-QFP jenħtieġ li jiġi stabbilit bil-prezzijiet tal-2018. Jenħtieġ li jiġu stabbiliti wkoll ir-regoli għall-aġġustamenti tekniċi annwali tal-QFP biex jiġu kkalkulati mill-ġdid il-limiti massimi u l-marġni disponibbli.
            
            
               (6)Jenħtieġ li tiġi implimentata flessibbiltà speċifika u dik massima possibbli biex l-Unjoni tkun tista’ tissodisfa l-obbligi tagħha f’konformità mal-Artikolu 323 tat-Trattat dwar il-Funzjonament tal-Unjoni Ewropea (TFUE).
            
            
               (7)L-istrumenti speċjali li ġejjin huma meħtieġa biex jippermettu lill-Unjoni tirreaġixxi għal ċirkostanzi speċifiċi mhux previsti jew biex jippermettu l-finanzjament ta’ nefqa identifikata b’mod ċar li ma tistax tiġi ffinanzjata fil-limiti massimi disponibbli għal intestatura waħda jew aktar kif stabbilit fl-QFP sabiex il-proċedura baġitarja tkun tista’ taħdem mingħajr diffikultà: il-Fond Ewropew ta’ Aġġustament għall-Globalizzazzjoni, il-Fond ta’ Solidarjetà tal-Unjoni Ewropea, ir-Riżerva ta’ Għajnuna f’Emerġenza, il-Marġni Globali għall-Impenji (ir-Riżerva tal-Unjoni), l-Istrument ta’ Flessibbiltà u l-Marġni ta’ Kontinġenza. Ir-Riżerva ta’ Għajnuna f’Emerġenza mhijiex immirata sabiex tindirizza l-konsegwenzi tal-kriżijiet relatati mas-suq li jaffettwaw il-produzzjoni jew id-distribuzzjoni agrikola. Għalhekk jenħtieġ li jkun hemm dispożizzjonijiet speċifiċi għall-possibbiltà li jiddaħħlu fil-baġit approprjazzjonijiet ta’ impenn, u approprazzjonijiet ta’ pagament li jikkorrispondu magħhom, lil hinn mil-limiti massimi stabbiliti fil-QFP, fejn ikun meħtieġ li jintużaw strumenti speċjali.
            
            
               (8)Il-pakketti nazzjonali li jiffavorixxu l-politika ta’ koeżjoni huma stabbiliti fuq il-bażi tad-data statistika u t-tbassir użat għall-proposta ta’ Mejju 2018 tal-Kummissjoni għal dan ir-Regolament. Fid-dawl tal-inċertezzi fit-tbassir, u l-impatt għall-Istati Membri b’limitu massimu, huwa neċessarju li matul il-perjodu tal-QFP jitwettaq rieżami li jqabbel id-data statistika mbassra u dik reali, u fil-każ ta’ differenzi sinifikanti jistipula aġġustament tal-pakketti nazzjonali għall-Istati Membri kkonċernati u tal-limiti massimi rilevanti tal-QFP.
            
         
         
            
               (9)Jenħtieġ li jiġu stabbiliti regoli għal sitwazzjonijiet oħra li jistgħu jitolbu aġġustament tal-QFP. Dawn l-aġġustamenti jistgħu jkunu relatati mal-adozzjoni tard ta’ regoli jew programmi b’ġestjoni kondiviża ġodda, jew ma’ miżuri marbuta mal-governanza ekonomika tajba jew mal-protezzjoni tal-baġit tal-Unjoni fil-każ ta’ nuqqasijiet ġeneralizzati fir-rigward tal-istat tad-dritt fl-Istati Membri adottati skont l-atti bażiċi rilevanti.
            
            
               (10)Huwa neċessarju li jsir rieżami tal-funzjonament tal-QFP f’nofs it-terminu tal-implimentazzjoni tiegħu. Jenħtieġ li jittieħed kont tar-riżultati ta’ dan ir-rieżami fi kwalunkwe reviżjoni ta’ dan ir-Regolament għall-kumplament tas-snin tal-QFP.
            
            
               (11)Huwa neċessarju li tiġi stipulata reviżjoni tal-QFP f’każ ta’ reviżjoni tat-Trattati, jew tar-riunifikazzjoni ta’ Ċipru jew ta’ tkabbir tal-Unjoni, kif ukoll fid-dawl tal-implimentazzjoni tal-baġit.
            
            
               (12)Jista’ jkun meħtieġ ukoll li dan ir-Regolament jiġi rivedut fil-każ ta’ ċirkostanzi mhux previsti li ma jkunux jistgħu jiġu ttrattati b’rispett għal-limiti massimi stabbiliti fil-QFP. Għalhekk, huwa neċessarju li jkun hemm dispożizzjoni għal reviżjoni tal-QFP f’każijiet bħal dawn.
            
            
               (13)Huma meħtieġa wkoll regoli speċifiċi sabiex wieħed jittratta l-proġetti l-kbar tal-infrastruttura li l-ħajja tagħhom tmur sostanzjalment lil hinn mill-perjodu stabbilit għall-QFP. Huwa neċessarju li jiġu stabbiliti ammonti massimi għall-kontribuzzjonijiet mill-baġit ġenerali tal-Unjoni għal dawk il-proġetti biex b’hekk jiġi żgurat li ma jkollhom l-ebda impatt fuq proġetti oħra ffinanzjati minn dak il-baġit.
            
            
               (14)Huwa neċessarju li jkun hemm dispożizzjoni għal regoli ġenerali dwar kooperazzjoni interistituzzjonali fil-proċedura baġitarja.
            
            
               (15)Il-Kummissjoni jenħtieġ li tippreżenta proposta għall-qafas finanzjarju pluriennali l-ġdid qabel l-1 ta’ Lulju 2025 sabiex l-istituzzjonijiet ikunu jistgħu jadottawha kmieni biżżejjed qabel jibda l-qafas finanzjarju pluriennali li jmiss. F’konformità mal-Artikolu 312(4) TFUE l-limiti massimi li jikkorrispondu mal-aħħar sena stabbilita f’dan ir-Regolament ikomplu japplikaw fil-każ li qafas ġdid ma jiġix adottat qabel tmiem it-terminu tal-QFP stabbilit f’dan ir-Regolament,
            
            
               ADOTTA DAN IR-REGOLAMENT:
            
            
               Kapitolu 1
                  Dispożizzjonijiet ġenerali
            
            
               Artikolu 1
                  Il-Qafas Finanzjarju Plurennali
            
            
               Dan ir-Regolament jistabbilixxi l-qafas finanzjarju pluriennali għas-snin mill-2021 sal-2027 (QFP).
            
            
               Artikolu 2
                  Il-Konformità mal-limiti massimi tal-QFP
            
            
               1.Il-Parlament Ewropew, il-Kunsill u l-Kummissjoni għandhom, waqt kull proċedura baġitarja u meta jiġi implimentat il-baġit għas-sena kkonċernata, jikkonformaw mal-limiti massimi tan-nefqa annwali stabbiliti fl-Anness (“il-limiti massimi tal-QFP”).
            
            
               Is-sottolimitu għall-Intestatura III, kif stabbilit fl-Anness, huwa stabbilit mingħajr preġudizzju għall-flessibbiltà bejn iż-żewġ pilastri tal-Politika Agrikola Komuni (PAK). Il-limitu massimu aġġustat li għandu jiġi applikati għall-pilastru I tal-PAK wara t-trasferimenti bejn il-Fond Agrikolu Ewropew għall-Iżvilupp Rurali u l-pagamenti diretti għandhom jiġu stabbiliti fl-att legali rilevanti u l-QFP għandu jiġi aġġustat kif meħtieġ skont l-aġġustament tekniku previst fl-Artikolu 5 ta’ dan ir-Regolament.
            
            
               2.Fejn ikun meħtieġ li r-riżorsi jintużaw mill-istrumenti speċjali stipulati fl-Artikoli minn 9 sa 14, l-approprjazzjonijiet ta’ impenn u dawk ta’ pagament li jikkorrispondu magħhom għandhom jiddaħħlu fil-baġit lil hinn mil-limiti massimi rilevanti tal-QFP.
            
            
               3.Fejn ikun neċessarju li tiġi mobbilizzata garanzija għal assistenza finanzjarja għal Stati Membri awtorizzata skont l-Artikolu 208(1)] tar-Regolament Nru UE [xxx/201x] ("ir-Regolament Finanzjarju"), l-ammont neċessarju għandu jiġi mobbilizzat lil hinn mil-limiti massimi stabbiliti fil-QFP.
            
            
               Artikolu 3
                  Ir-Rispett tal-limitu massimu tar-riżorsi proprji
            
            
               4.Għal kull waħda mis-snin koperti mill-QFP, l-approprjazzjonijiet totali għall-ħlasijiet meħtieġa, wara li jsir l-aġġustament annwali u wara li jitqiesu kwalunkwe aġġustamenti jew reviżjonijiet oħra, kif ukoll l-applikazzjoni tal-paragrafi 2 u 3 tal-Artikolu 2, ma jistgħux ikunu tali li jipproduċu rata ta’ ġbir tar-riżorsi proprji li taqbeż il-limitu massimu tar-riżorsi proprji stabbilit skont id-Deċiżjoni tal-Kunsill dwar is-sistema tar-riżorsi proprji tal-Unjoni Ewropea adottata skont it-tielet paragrafu tal-Artikolu 311 TFUE ("id-Deċiżjoni tar-Riżorsi Proprji") fis-seħħ.
            
            
               5.Fejn ikun meħtieġ, il-limiti massimi stabbiliti fil-QFP għandhom jitbaxxew sabiex tiġi żgurata konformità mal-limitu massimu tar-riżorsi proprji stabbilit skont id-Deċiżjoni tar-Riżorsi Proprji fis-seħħ.
            
            
               Kapitolu 2
                  Aġġustamenti għall-QFP
            
         
         
            
               Artikolu 4
                  Marġni globali għall-pagamenti
            
            
               1.Kull sena, mill-2022 ’il quddiem, bħala parti mill-aġġustament tekniku msemmi fl-Artikolu 5, il-Kummissjoni għandha taġġusta l-limitu massimu għall-pagamenti għas-snin 2022-2027 ’il fuq b’ammont ekwivalenti għad-differenza bejn il-pagamenti mwettqa u l-limitu massimu tal-pagamenti tal-QFP tas-sena n-1.
            
            
               2.Kull aġġustament ’il fuq għandu jiġi kkumpensat kollu bi tnaqqis korrispondenti tal-limitu massimu tal-pagamenti għas-sena n-1.
            
            
               Artikolu 5
                  Aġġustamenti tekniċi
            
            
               1.Kull sena l-Kummissjoni, qabel il-proċedura baġitarja għas-sena n+1, għandha tagħmel l-aġġustamenti tekniċi li ġejjin fil-QFP:
            
            
               (a)valutazzjoni mill-ġdid, skont il-prezzijiet tas-sena n+1, tal-limiti massimi u tal-figuri ġlobali għall-approprjazzjonijiet ta’ impenn kif ukoll għall-approprjazzjonijiet ta’ pagament;
            
            
               (b)kalkolu tal-marġni disponibbli taħt il-limitu massimu tar-riżorsi proprji stabbilit skont id-Deċiżjoni tar-Riżorsi Proprji fis-seħħ;
            
            
               (c)kalkolu tal-marġni globali għall-pagamenti stipulat fl-Artikolu 4;
            
            
               (d)kalkolu tal-marġni globali għall-impenji (ir-riżerva tal-Unjoni) stipulat fl-Artikolu 12;
            
            
               (e)kalkolu tal-ammonti li għandhom ikunu disponibbli għall-Istrument ta’ Flessibbiltà skont it-tieni subparagrafu tal-Artikolu 13(1);
            
            
               (f)kalkolu tal-ammont assolut tal-Marġni ta’ Kontinġenża stipulat fl-Artikolu 14.
            
            
               2.L-aġġustament tekniku msemmi fil-paragrafu 1 għandu jsir fuq il-bażi ta’ deflatur fiss ta’ 2 % fis-sena.
            
            
               3.Il-Kummissjoni għandha tikkomunika lill-Parlament Ewropew u lill-Kunsill ir-riżultati tal-aġġustamenti tekniċi msemmija fil-paragrafu 1 u l-previżjonijiet ekonomiċi li fuqhom ikunu bbażati.
            
            
               4.Mingħajr preġudizzju għall-Artikoli 6, 7 u 8 l-ebda aġġustament tekniku ieħor ma għandu jsir fir-rigward tas-sena inkwistjoni, la matul is-sena u lanqas bħala korezzjonijiet ex post fis-snin sussegwenti.
            
            
               Artikolu 6
                  Aġġustament tal-pakketti tal-politika ta’ koeżjoni
            
            
               1.Il-Kummissjoni għandha fl-2024, flimkien mal-aġġustamenti tekniċi għas-sena 2025, terġa’ teżamina l-allokazzjonijiet totali tal-Istati Membri kollha taħt il-mira "Investiment għat-tkabbir u l-impjiegi" tal-politika ta’ koeżjoni għas-snin 2025 sa 2027, filwaqt li tapplika l-metodu ta’ allokazzjoni stabbilit fl-att bażiku rilevanti fuq il-bażi tal-aktar statistika reċenti disponibbli u tal-paragun, għall-Istati Membri li għandhom limitu massimu, bejn il-PDG nazzjonali akkumulat osservat fis-snin 2021 sal-2023, u l-PDG nazzjonali akkumulat stmat fl-2018. Hija għandha taġġusta dawk l-allokazzjonijiet totali meta jkun hemm diverġenza kumulattiva ta’ aktar minn +/- 5 %.
            
            
               2.L-aġġustamenti meħtieġa għandhom jitqassmu fi proporzjonijiet ugwali fuq is-snin mill-2025 sal-2027 u l-limiti massimi li jikkorrispondu magħhom tal-QFP għandhom jiġu aġġustati skont dan. Il-limiti massimi tal-pagamenti għandhom ukoll ikunu aġġustati skont kif meħtieġ sabiex jiġi żgurat progress ordnat f’rabta mal-approprjazzjonijiet ta’ impenn. 
            
            
               3.L-effett nett totali, kemm jekk pożittiv kif ukoll jekk negattiv, tal-aġġustamenti msemmija fil-paragrafu 2, ma għandux jaqbeż l-EUR 4 biljun.
            
            
               Artikolu 7
                  Aġġustamenti relatati ma’ miżuri marbuta mal-governanza ekonomika tajba jew mal-protezzjoni tal-baġit tal-Unjoni fil-każ ta’ nuqqasijiet ġeneralizzati fir-rigward tal-istat tad-dritt fl-Istati Membri
            
            
               Fil-każ tat-tneħħija, skont l-atti bażiċi rilevanti, ta’ sospensjoni ta’ impenji baġitarji dwar fondi tal-Unjoni fil-kuntest ta’ miżuri marbuta mal-governanza ekonomika tajba jew mal-protezzjoni tal-baġit tal-Unjoni fil-każ ta’ nuqqasijiet ġeneralizzati fir-rigward tal-istat tad-dritt fl-Istati Membri, l-ammonti li jikkorrispondu mal-impenji sospiżi għandhom jiġu trasferiti għas-snin ta’ wara u l-limiti massimi li jikkorrispondu magħhom tal-QFP għandhom jiġu aġġustati skont dan.
            
         
         
            
               L-impenji sospiżi tas-sena n ma jistgħux jerġgħu jidħlu fil-baġit ta’ wara s-sena n+2.
            
            
               Artikolu 8
                  Aġġustament wara regoli jew programmi ġodda b’ġestjoni kondiviża
            
            
               Fil-każ tal-adozzjoni wara l-1 ta’ Jannar 2021 ta’ regoli jew programmi b’ġestjoni kondiviża ġodda għall-Fondi Strutturali, il-Fond ta’ Koeżjoni, il-Fond Agrikolu Ewropew għall-Iżvilupp Rurali, il-Fond Ewropew għall-Affarijiet Marittimi u s-Sajd, il-Fond għall-Ażil u l-Migrazzjoni, il-Fond għas-Sigurtà Interna u l-istrument għall-ġestjoni tal-fruntieri u għall-viżi taħt il-Fond Integrat tal-Ġestjoni tal-Fruntieri, l-ammonti li jikkorrispondu mal-allokazzjonijiet mhux użati fl-2021 għandhom jiġu trasferiti fi proporzjonijiet ugwali għas-snin 2022 sal-2025, u l-limiti massimi li jikkorrispondu magħhom tal-QFP għandhom jiġu aġġustati skont dan.
            
            
               Kapitolu 3
                  Strumenti speċjali
            
            
               Artikolu 9
                  Il-Fond Ewropew ta’ Aġġustament għall-Globalizzazzjoni
            
            
               1.Il-Fond Ewropew ta’ Aġġustament għall-Globalizzazzjoni, li l-objettivi u l-ambitu tiegħu huma stabbiliti fir-Regolament (UE) XXXX/XX tal-Parlament Ewropew u tal-Kunsill
                  18
               ], ma għandux jaqbeż l-ammont massimu annwali ta’ EUR 200 miljun (fi prezzijiet tal-2018).
            
            
               2.L-approprjazzjonijiet għall-Fond Ewropew ta’ Aġġustament għall-Globalizzazzjoni għandhom jiddaħħlu bħala dispożizzjoni fil-baġit ġenerali tal-Unjoni.
            
            
               Artikolu 10
                  Il-Fond ta’ Solidarjetà tal-Unjoni Ewropea
            
            
               1.Il-Fond ta’ Solidarjetà tal-Unjoni Ewropea, li l-objettivi u l-ambitu tiegħu huma stabbiliti fir-Regolament tal-Kunsill (KE) Nru 2012/2002
                  19
               , ma għandux jaqbeż l-ammont massimu annwali ta’ EUR 600 miljun (prezzijiet tal-2018). Fl-1 ta’ Ottubru ta’ kull sena, mill-inqas kwart minn dak l-ammont annwali għandu jibqa’ disponibbli biex ikopri ħtiġijiet li jinqalgħu sa tmiem dik is-sena. Il-porzjon tal-ammont annwali mhux użat fis-sena n jista’ jintuża sas-sena n+1. Il-porzjon tal-ammont annwali li jirriżulta mis-sena preċedenti għandu jiddaħħal l-ewwel. Dak il-porzjon tal-ammont annwali mis-sena n li ma jintużax fis-sena n+1 għandu jiskadi.
            
            
               2.F’każijiet eċċezzjonali u jekk ir-riżorsi finanzjarji li jifdal disponibbli fil-Fond ta’ Solidarjetà tal-Unjoni Ewropea fis-sena meta jkun seħħ id-diżastru ma jkunux biżżejjed sabiex ikopru l-ammont ta’ assistenza meqjus bħala neċessarju, il-Kummissjoni tista’ tipproponi li d-differenza tkun iffinanzjata permezz tal-ammonti annwali disponibbli għas-sena ta’ wara.
            
            
               Artikolu 11
                  Ir-Riżerva ta’ Għajnuna f’Emerġenza
            
            
               1.Ir-Riżerva ta’ Għajnuna f’Emerġenza tista’ tintuża għal rispons rapidu għal ħtiġijiet speċifiċi ta’ emerġenza fl-Unjoni jew f’pajjiżi terzi wara żviluppi li ma jkunux setgħu jkunu previsti meta jkun ġie stabbilit il-baġit, b’mod partikolari għal operazzjonijiet ta’ rispons u ta’ appoġġ ta’ emerġenza wara diżastri naturali jew ikkawżati mill-bniedem, kriżijiet umanitarji, f’każijiet ta’ theddidiet fuq skala kbira ta’ saħħa pubblika, veterinarji jew fitosanitarji, kif ukoll f’sitwazzjonijiet ta’ pressjoni partikolari li tirriżulta mill-flussi migratorji fil-fruntieri esterni tal-Unjoni fejn iċ-ċirkostanzi jkunu jitolbu dan. 
            
            
               2.L-ammont annwali tar-Riżerva huwa stabbilit għal EUR 600 miljun (prezzijiet tal-2018) u jista’ jintuża sas-sena n+1 f’konformità mar-Regolament Finanzjarju. Ir-Riżerva għandha tiddaħħal fil-baġit ġenerali tal-Unjoni bħala dispożizzjoni. Il-porzjon tal-ammont annwali li jirriżulta mis-sena preċedenti għandu jiddaħħal l-ewwel. Dak il-porzjon tal-ammont annwali mis-sena n li ma jintużax fis-sena n+1 għandu jiskadi.
            
            
               Sal-1 ta’ Ottubru ta’ kull sena, mill-inqas kwart mill-ammont annwali għas-sena n għandu jibqa’ disponibbli biex ikopri ħtiġijiet li jinqalgħu sa tmiem dik is-sena.
            
            
               Mhux aktar minn nofs l-ammont disponibbli sat-30 ta’ Settembru ta’ kull sena jista’ jiġi mobbilizzat, rispettivament, għall-operazzjonijiet interni jew esterni.
            
            
               Sa mill-1 ta’ Ottubru, il-parti li jibqa’ tal-ammont disponibbli tista’ tiġi mobbilizzata għal operazzjonijiet interni jew esterni sabiex jiġu indirizzati ħtiġijiet li jitfaċċaw sa tmiem dik is-sena.
            
            
               Artikolu 12
                  Marġni Globali għall-Impenji (ir-Riżerva tal-Unjoni)
            
            
               1.Il-Marġni Globali għall-Impenji (ir-Riżerva tal-Unjoni), li trid tkun disponibbli lil hinn mil-limiti massimi stabbiliti fil-QFP għas-snin 2022 sal-2027, għandha tikkonsisti f’dawn li ġejjin:
            
            
               (a)marġni li jkunu għadhom disponibbli taħt il-limiti massimi tal-QFP għall-impenji għas-sena n-1;
            
            
               (b)mill-2023, minbarra l-marġni msemmija fil-punt (a), ammont ekwivalenti għad-diżimpenji tal-approprjazzjonijiet li saru matul is-sena n-2, mingħajr preġudizzju għall-Artikolu 15] tar-Regolament Finanzjarju.
            
         
         
            
               2.Il-Marġni Globali għall-Impenji (ir-Riżerva tal-Unjoni) jew parti minnu jista’ jiġi mmobbilizzat mill-Parlament Ewropew u mill-Kunsill fil-qafas tal-proċedura baġitarja stipulata fl-Artikolu 314 TFUE.
            
            
               Artikolu 13
                  l-Istrument ta’ Flessibbiltà
            
            
               L-Istrument ta’ Flessibbiltà jista’ jiġi użat għall-finanzjament, għal sena finanzjarja partikolari, ta’ nefqa identifikata b’mod ċar li ma setgħetx tkun iffinanzjata fil-limiti massimi disponibbli ta’ intestatura waħda jew aktar. Suġġett għat-tieni subparagrafu, il-limitu massimu għall-ammont annwali disponibbli għall-Istrument ta’ Flessibbiltà huwa stabbilit għal EUR 1 000 miljun (prezzijiet tal-2018).
            
            
               Kull sena, l-ammont annwali disponibbli għall-Istrument ta’ Flessibbiltà għandu jiżdied bl-ammonti li ġejjin:
            
            
               (a)b’ammont ekwivalenti għall-porzjon tal-ammont annwali għall-Fond Ewropew ta’ Aġġustament għall-Globalizzazzjoni li jkun skada fis-sena ta’ qabel;
            
            
               (b)b’ammont ekwivalenti għall-porzjon tal-ammont annwali għall-Fond ta’ Solidarjetà tal-Unjoni Ewropea li jkun skada fis-sena ta’ qabel skont l-Artikolu 10(1);
            
            
               (c)b’ammont ekwivalenti għall-porzjon tal-ammont annwali għar-Riżerva ta’ Għajnuna f’Emerġenza li jkun skada fis-sena ta’ qabel skont l-Artikolu 11(2).
            
            
               L-ammonti li jsiru disponibbli għall-Istrument ta’ Flessibbiltà skont it-tieni subparagrafu għandhom jintużaw skont il-kundizzjonijiet stipulati f’dan l-Artikolu.
            
            
               3.Il-porzjon li ma jintużax tal-ammont annwali tal-Istrument ta’ Flessibbiltà jista’ jiġi użat sas-sena n+3. Il-porzjon tal-ammont annwali li jirriżulta mis-snin ta’ qabel għandu jintuża l-ewwel, skont l-età tiegħu. Dak il-porzjon tal-ammont annwali mis-sena n li ma jintużax fis-sena n+3 għandu jiskadi.
            
            
               Artikolu 14
                  Marġni ta’ Kontinġenza
            
            
               1.Marġni ta’ Kontinġenza ta’ mhux iżjed minn 0,03 % tad-Dħul Nazzjonali Gross tal-Unjoni għandu jiġi kostitwit barra mil-limiti massimi tal-QFP, bħala strument tal-aħħar-rimedju b’reazzjoni għal ċirkostanzi mhux previsti. Dan jista’ jiġi mmobbilizzat biss f’rabta ma’ baġit emendatorju jew annwali.
            
            
               2.L-użu tal-Marġni ta’ Kontinġenza ma għandux jaqbeż, fi kwalunkwe sena partikolari, l-ammont massimu stipulat fl-aġġustament tekniku annwali tal-QFP, u għandu jkun konsistenti mal-limitu massimu tar-riżorsi proprji.
            
            
               3.L-ammonti magħmulin disponibbli permezz tal-mobbilizzazzjoni tal-Marġni ta’ Kontinġenza għandhom jiġu kollha kkumpensati mal-marġni f’waħda jew aktar mill-intestaturi tal-QFP għas-sena finanzjarja attwali jew dawk futuri.
            
            
               4.L-ammonti paċuti skont il-paragrafu 3 ma għandhomx jiġu mobbilizzati aktar fil-kuntest tal-QFP. L-użu tal-Marġni ta’ Kontinġenza ma għandux jirriżulta fil-qbiż tal-limiti totali tal-approprjazzjonijiet ta’ impenn u ta’ pagament stipulati fil-QFP għas-sena finanzjarja attwali jew għal dawk futuri.
            
            
               Kapitolu 4
                  Rieżami u Reviżjoni tal-QFP
            
            
               Artikolu 15
                  Reviżjoni tal-QFP
            
            
               1.Mingħajr preġudizzju għall-Artikolu 3(2), l-Artikoli minn 16 sa 20 u 24, f’ċirkostanzi mhux previsti, il-QFP jista’ jiġi rivedut f’konformità mal-limitu massimu tar-riżorsi proprji stabbilit skont id-Deċiżjoni dwar ir-Riżorsi Proprji li tkun fis-seħħ.
            
            
               2.Bħala regola ġenerali, kull proposta għal reviżjoni tal-QFP skont il-paragrafu 1 għandha tiġi ppreżentata u adottata qabel il-bidu tal-proċedura baġitarja għas-sena jew l-ewwel sena tas-snin ikkonċernati.
            
            
               3.Kull proposta għal reviżjoni tal-QFP skont il-paragrafu 1 għandha teżamina l-possibbiltà għar-riallokazzjoni tan-nefqa bejn il-programmi koperti mill-intestatura kkonċernata mir-reviżjoni, b’referenza partikolari għal kull nuqqas ta’ utilizzazzjoni mistennija tal-approprjazzjonijiet.
            
            
               4.Kull reviżjoni tal-QFP skont il-paragrafu 1 għandha tqis il-possibbiltà ta’ tpaċija għal kull żieda fil-limitu massimu għal intestatura waħda permezz tat-tnaqqis tal-limitu massimu għal intestatura oħra.
            
         
         
            
               5.Kull reviżjoni fil-QFP skont il-paragrafu 1 għandha żżomm relazzjoni xierqa bejn l-impenji u l-ħlasijiet.
            
            
               Artikolu 16
                  Rieżami ta’ nofs it-terminu tal-QFP
            
            
               Qabel l-1 ta’ Jannar 2024, il-Kummissjoni għandha tippreżenta rieżami tal-funzjonament tal-QFP. Dan ir-rieżami għandu, kif ikun xieraq, ikun akkumpanjat minn proposti rilevanti.
            
            
               Artikolu 17
                  Reviżjoni relatata mal-implimentazzjoni
            
            
               Meta tinnotifika lill-Parlament Ewropew u lill-Kunsill bir-riżultati tal-aġġustamenti tekniċi għall-QFP, il-Kummissjoni għandha, fejn xieraq, tippreżenta kwalunkwe proposta biex jiġu riveduti l-approprjazzjonijiet ta’ pagament totali li din tkun tqis bħala meħtieġa, fid-dawl tal-implimentazzjoni, biex tiżgura ġestjoni tajba tal-limiti massimi tal-pagamenti annwali u b’mod partikolari l-progress ordnat tagħhom fir-rigward tal-approprjazzjonijiet ta’ impenn.
            
            
               Artikolu 18
                  Reviżjoni tal-QFP fil-każ ta’ reviżjoni tat-Trattati
            
            
               F’każ li sseħħ reviżjoni tat-Trattati b’implikazzjonijiet baġitarji, il-QFP għandu jiġi rivedut kif xieraq.
            
            
               Artikolu 19
                  Reviżjoni tal-QFP fil-każ ta’ tkabbir tal-Unjoni
            
            
               Jekk ikun hemm adeżjoni jew adeżjonijiet mal-Unjoni, il-QFP għandu jiġi rivedut biex jitqiesu l-ħtiġijiet tan-nefqa li jirriżultaw minn dan.
            
            
               Artikolu 20
                  Reviżjoni tal-QFP fil-każ tar-riunifikazzjoni ta’ Ċipru
            
            
               Fil-każ ta’ riunifikazzjoni ta’ Ċipru, il-QFP għandu jiġi rivedut sabiex jieħu inkunsiderazzjoni l-ftehim komprensiv dwar il-problema ta’ Ċipru u l-ħtiġijiet finanzjarji addizzjonali li jirriżultaw mir-riunifikazzjoni.
            
            
               Kapitolu 5
                  Kontribuzzjoni għall-finanzjament ta’ proġetti fuq skala kbira
            
            
               Artikolu 21
                  Kontribuzzjoni għall-finanzjament ta’ proġetti fuq skala kbira
            
            
               1.Ammont massimu ta’ EUR 14 196 miljun (fi prezzijiet tal-2018) għandu jkun disponibbli mill-baġit ġenerali tal-Unjoni għall-perjodu 2021 sal-2027 għal proġetti fuq skala kbira skont ir-Regolament XXXX/XX tal-Parlament Ewropew u tal-Kunsill - il-Programm Spazjali]
                  20
               .
            
            
               2.Ammont massimu ta’ EUR 5 406 miljun (fi prezzijiet tal-2018) għandu jkun disponibbli għall-proġett Internazzjonali tar-Reattur Esperimentali Termonukleari (International Thermonuclear Experimental Reactor, ITER) mill-baġit ġenerali tal-Unjoni għall-perjodu mill-2021 sal-2027.
            
            
               Kapitolu 6
                  Kooperazzjoni interistituzzjonali fil-proċedura baġitarja
            
            
               Artikolu 22
                  Kooperazzjoni interistituzzjonali fil-proċedura baġitarja
            
            
               Il-Parlament Ewropew, il-Kunsill u l-Kummissjoni (“l-istituzzjonijiet”) għandhom jieħdu miżuri biex jiffaċilitaw il-proċedura baġitarja annwali.
            
            
               L-istituzzjonijiet għandhom jikkooperaw b’rieda tajba matul il-proċedura bil-ħsieb li jirrikonċiljaw il-pożizzjonijiet tagħhom. L-istituzzjonijiet għandhom, fl-istadji kollha tal-proċedura, jikkooperaw permezz ta’ kuntatti interistituzzjonali xierqa sabiex isegwu l-progress tax-xogħol u janalizzaw il-grad ta’ konverġenza.
            
            
               L-istituzzjonijiet għandhom jiżguraw li l-kalendarji tax-xogħol rispettivi tagħhom ikunu kkoordinati kemm jista’ jkun sabiex il-proċedimenti jkunu jistgħu jitwettqu b’mod koerenti u konverġenti, u li jwasslu għall-adozzjoni finali tal-baġit ġenerali tal-Unjoni.
            
         
         
            
               Jistgħu jiġu organizzati trilogi f’kull stadju tal-proċedura u f’livelli differenti tar-rappreżentazzjoni, skont in-natura tad-diskussjonijiet mistennija. Kull istituzzjoni, f’konformità mar-regoli ta’ proċedura tagħha stess, għandha taħtar il-parteċipanti tagħha għal kull laqgħa, tiddefinixxi l-mandat tagħha għan-negozjati u tinforma lill-istituzzjonijiet l-oħra bl-arranġamenti għal-laqgħat fi żmien adegwat.
            
            
               Artikolu 23
                  Unità tal-baġit
            
            
               L-infiq u d-dħul kollu tal-Unjoni u l-Euratom għandhom jiġu inklużi fil-baġit ġenerali tal-Unjoni f’konformità mal-Artikolu 7] tar-Regolament Finanzjarju, inkluża n-nefqa li tirriżulta minn kull deċiżjoni rilevanti meħuda b’mod unanimu mill-Kunsill wara li jikkonsulta l-Parlament Ewropew, fil-qafas tal-Artikolu 332 TFUE.
            
            
               Kapitolu 7
                  Dispożizzjonijiet finali
            
            
               Artikolu 24
                  Tranżizzjoni lejn il-qafas finanzjarju pluriennali li jmiss
            
            
               Qabel l-1 ta’ Lulju 2025, il-Kummissjoni għandha tippreżenta proposta għal qafas finanzjarju pluriennali ġdid.
            
            
               Artikolu 25
                  Dħul fis-seħħ
            
            
               Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Huwa għandu japplika mill-1 ta’ Jannar 2021.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Ftehim Interistituzzjonali dwar dixxiplina baġitarja u titjib tal-proċedura baġitarja, iffirmat mill-Parlament, il-Kunsill u l-Kummissjoni fid-29 ta’ Ġunju 1988, (ĠU L 185, 15.7.1988, p.33).
               
               
                  
                     (2)
                  
                        ĠU L 347, 20.12.2013, p. 884
               
               
                  
                     (3)
                  
                        ĠU C 373, 20.12.2013, p. 1.
               
               
                  
                     (4)
                  
                        ĠU L 103, 22.04.2015, p. 1.
               
               
                  
                     (5)
                  
                        ĠU L 163, 24.06.2017, p. 1.
               
               
                  
                     (6)
                  
                        COM(2018) 323, 02.05.2018.
               
               
                  
                     (7)
                  
                        COM(2018) 321, 02.05.2018. 
               
               
                  
                     (8)
                  
                        COM(2018) 325, 02.05.2018.
               
               
                  
                     (9)
                  
                        Ir-Rieżami / reviżjoni ta’ nofs it-terminu tal-qafas finanzjarju pluriennali 2014-2020: Baġit tal-UE ffukat fuq ir-riżultati, COM(2016) 603 final, 14.09.2016.
               
               
                  
                     (10)
                  
                        Ir-Regolament Nru UE XXX/201X] tal-Parlament Ewropew u tal-Kunsill ta’ …] dwar ir-regoli finanzjarji applikabbli għall-baġit ġenerali tal-Unjoni (ĠU L…).
               
               
                  
                     (11)
                  
                        Ir-Regolament tal-Kunsill (KE) Nru 332/2002 tat-18 ta’ Frar 2002 li jistabbilixxi faċilità li tipprovdi għajnuna finanzjarja għal żmien medju għall-bilanċi ta’ pagamenti tal-Istati Membri, ĠU L 053, 23.02.2002, p. 1.
               
               
                  
                     (12)
                  
                        Ir-Regolament tal-Kunsill (UE) Nru 407/2010 tal-11 ta’ Mejju 2010 li jistabbilixxi mekkaniżmu Ewropew ta’ stabbilizzazzjoni finanzjarja, ĠU L 118, 12.5.2010, p. 1.
               
               
                  
                     (13)
                  
                        COM(2018) 324, 02.05.2018.
               
               
                  
                     (14)
                  
                        ĠU L, , p. .
               
               
                  
                     (15)
                  
                        ĠU L 304, 20.11.2010, p. 47.
               
               
                  
                     (16)
                  
                        ĠU C, , p. .
               
               
                  
                     (17)
                  
                        Ir-Regolament Nru UE XXX/201X] tal-Parlament Ewropew u tal-Kunsill ta’ …] dwar ir-regoli finanzjarji applikabbli għall-baġit ġenerali tal-Unjoni (ĠU L…).
               
               
                  
                     (18)
                  
                        ĠU L, , p. .
               
               
                  
                     (19)
                  
                        Ir-Regolament tal-Kunsill (KE) Nru 2012/2002 tal-11 ta’ Novembru 2002 li jistabbilixxi l-Fond ta’ Solidarjetà tal-Unjoni Ewropea (ĠU L 311, 14.11.2002, p. 3).
               
               
                  
                     (20)
                  
                        ĠU C, …., p. .
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 2.5.2018
            COM(2018) 322 final
            ANNESS
            tal-proposta għal
            REGOLAMENT TAL-KUNSILL
            li jistabbilixxi l-qafas finanzjarju pluriennali għas-snin 2021-2027
            
               
         
         
            
               ANNESS
               
                  Tabella tal-Qafas Finanzjarju Pluriennali
            
            
            
                     
                        (EUR miljun - prezzijiet tal-2018)
                     
                  
               
                     
                        Approprjazzjonijiet ta’ impenn
                     
                  
                  
                     
                        2021
                     
                  
                  
                     
                        2022
                     
                  
                  
                     
                        2023
                     
                  
                  
                     
                        2024
                     
                  
                  
                     
                        2025
                     
                  
                  
                     
                        2026
                     
                  
                  
                     
                        2027
                     
                  
                  
                     
                        Total
                        2021-2027
                     
                  
               
                     
                        1. Suq Uniku, Innovazzjoni u Diġitali
                     
                  
                  
                     
                        23 955
                     
                  
                  
                     
                        23 918
                     
                  
                  
                     
                        24 203
                     
                  
                  
                     
                        23 624
                     
                  
                  
                     
                        23 505
                     
                  
                  
                     
                        23 644
                     
                  
                  
                     
                        23 454
                     
                  
                  
                     
                        166 303
                     
                  
               
                     
                        2. Koeżjoni u Valuri 
                     
                  
                  
                     
                        51 444
                     
                  
                  
                     
                        54 171
                     
                  
                  
                     
                        56 062
                     
                  
                  
                     
                        56 600
                     
                  
                  
                     
                        57 148
                     
                  
                  
                     
                        59 200
                     
                  
                  
                     
                        57 349
                     
                  
                  
                     
                        391 974
                     
                  
               
                     
                        Li minnhom: Koeżjoni ekonomika, soċjali u territorjali
                     
                  
                  
                     
                        45 597
                     
                  
                  
                     
                        46 091
                     
                  
                  
                     
                        46 650
                     
                  
                  
                     
                        47 212
                     
                  
                  
                     
                        47 776
                     
                  
                  
                     
                        48 348
                     
                  
                  
                     
                        48 968
                     
                  
                  
                     
                        330 642
                     
                  
               
                     
                        3. Riżorsi Naturali u Ambjent
                     
                  
                  
                     
                        50 323
                     
                  
                  
                     
                        49 580
                     
                  
                  
                     
                        48 886
                     
                  
                  
                     
                        48 097
                     
                  
                  
                     
                        47 326
                     
                  
                  
                     
                        46 575
                     
                  
                  
                     
                        45 836
                     
                  
                  
                     
                        336 623
                     
                  
               
                     
                        Li minnhom: Nefqa relatata mas-suq u pagamenti diretti
                     
                  
                  
                     
                        37 976
                     
                  
                  
                     
                        37 441
                     
                  
                  
                     
                        36 946
                     
                  
                  
                     
                        36 346
                     
                  
                  
                     
                        35 756
                     
                  
                  
                     
                        35 176
                     
                  
                  
                     
                        34 606
                     
                  
                  
                     
                        254 247
                     
                  
               
                     
                        4. Migrazzjoni u Ġestjoni tal-Fruntieri
                     
                  
                  
                     
                        3 076
                     
                  
                  
                     
                        4 219
                     
                  
                  
                     
                        4 414
                     
                  
                  
                     
                        4 647
                     
                  
                  
                     
                        4 719
                     
                  
                  
                     
                        4 846
                     
                  
                  
                     
                        4 908
                     
                  
                  
                     
                        30 829
                     
                  
               
                     
                        5. Sigurtà u Difiża
                     
                  
                  
                     
                        3 154
                     
                  
                  
                     
                        3 229
                     
                  
                  
                     
                        3 183
                     
                  
                  
                     
                        3 281
                     
                  
                  
                     
                        3 517
                     
                  
                  
                     
                        3 743
                     
                  
                  
                     
                        4 216
                     
                  
                  
                     
                        24 323
                     
                  
               
                     
                        6. Il-Viċinat u d-Dinja
                     
                  
                  
                     
                        14 765
                     
                  
                  
                     
                        14 831
                     
                  
                  
                     
                        15 002
                     
                  
                  
                     
                        15 290
                     
                  
                  
                     
                        15 711
                     
                  
                  
                     
                        16 298
                     
                  
                  
                     
                        17 032
                     
                  
                  
                     
                        108 929
                     
                  
               
                     
                        7. Amministrazzjoni Pubblika Ewropea
                     
                  
                  
                     
                        10 388
                     
                  
                  
                     
                        10 518
                     
                  
                  
                     
                        10 705
                     
                  
                  
                     
                        10 864
                     
                  
                  
                     
                        10 910
                     
                  
                  
                     
                        11 052
                     
                  
                  
                     
                        11 165
                     
                  
                  
                     
                        75 602
                     
                  
               
                     
                        Li minnhom: Nefqa amministrattiva tal-istituzzjonijiet
                     
                  
                  
                     
                        8 128
                     
                  
                  
                     
                        8 201
                     
                  
                  
                     
                        8 330
                     
                  
                  
                     
                        8 432
                     
                  
                  
                     
                        8 412
                     
                  
                  
                     
                        8 493
                     
                  
                  
                     
                        8 551
                     
                  
                  
                     
                        58 547
                     
                  
               
                     
                        TOTAL TAL-APPROPRJAZZJONIJIET TA’ IMPENN
                     
                  
                  
                     
                        157 105
                     
                  
                  
                     
                        160 466
                     
                  
                  
                     
                        162 455
                     
                  
                  
                     
                        162 403
                     
                  
                  
                     
                        162 836
                     
                  
                  
                     
                        165 358
                     
                  
                  
                     
                        163 960
                     
                  
                  
                     
                        1 134 583
                     
                  
               
                     
                        Bħala perċentwal tad-DNG
                     
                  
                  
                     
                        1,12 %
                     
                  
                  
                     
                        1,13 %
                     
                  
                  
                     
                        1,13 %
                     
                  
                  
                     
                        1,12 %
                     
                  
                  
                     
                        1,11 %
                     
                  
                  
                     
                        1,11 %
                     
                  
                  
                     
                        1,09 %
                     
                  
                  
                     
                        1,11 %
                     
                  
               
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
               
                     
                        TOTAL TAL-APPROPRJAZZJONIJIET TA’ PAGAMENT
                     
                  
                  
                     
                        150 168
                     
                  
                  
                     
                        151 482
                     
                  
                  
                     
                        160 631
                     
                  
                  
                     
                        160 631
                     
                  
                  
                     
                        160 631
                     
                  
                  
                     
                        160 631
                     
                  
                  
                     
                        160 631
                     
                  
                  
                     
                        1 104 805
                     
                  
               
                     
                        Bħala perċentwal tad-DNG
                     
                  
                  
                     
                        1,07 %
                     
                  
                  
                     
                        1,07 %
                     
                  
                  
                     
                        1,12 %
                     
                  
                  
                     
                        1,10 %
                     
                  
                  
                     
                        1,09 %
                     
                  
                  
                     
                        1,08 %
                     
                  
                  
                     
                        1,07 %
                     
                  
                  
                     
                        1,08 %
                     
                  
               
                     
                        Marġni disponibbli
                     
                  
                  
                     
                        0,22 %
                     
                  
                  
                     
                        0,22 %
                     
                  
                  
                     
                        0,17 %
                     
                  
                  
                     
                        0,19 %
                     
                  
                  
                     
                        0,20 %
                     
                  
                  
                     
                        0,21 %
                     
                  
                  
                     
                        0,22 %
                     
                  
                  
                     
                        0,21 %
                     
                  
               
                     
                        Riżorsi Proprji bħala perċentwal tad-DNG (*)
                     
                  
                  
                     
                        1,29 %
                     
                  
                  
                     
                        1,29 %
                     
                  
                  
                     
                        1,29 %
                     
                  
                  
                     
                        1,29 %
                     
                  
                  
                     
                        1,29 %
                     
                  
                  
                     
                        1,29 %
                     
                  
                  
                     
                        1,29 %
                     
                  
                  
                     
                        1,29 %
                     
                  
               
                     
                        (*)Dawn il-perċentwali huma bla preġudizzju għal-limitu massimu stabbilit fid-Deċiżjoni tar-Riżorsi Proprji fis-seħħ.